Yemen

Yemen es un pais in Asia del West, coperiente le extremitate sud-west del Peninsula Arabe. Illo constitue ora le Republica de Yemen, que representa un fusion del Yemen del Nord (cuje capital esseva Sanaa) con le Yemen del Sud ex-communista (cuje capital esseva Aden) in 1990. Yemen es le unic republica del Peninsula Arabe.

Illo es anque le pais arabe le plus paupere e le minus disveloppate. Nonobstante, le historia e cultura yemenite son ricchissime. In Antiquitate, un parte de Yemen esseva comprenite in le terma «Arabia Felice», referente su prosperitate commercial e verdura relative. Le Yemen antique manteneva ligamines importante con le civilisationes de Ethiopia, Egypto, Persia e India. Multe indonesianos e malays descende de commerciantes yemenite. Yemen deveniva le domicilio de un importante population judee. Islam es le religion predominante, presente in le formas sunnita e zaidita (un varietate unic de shiismo). Il ha equalmente un parve minoritate druse.

Le Golfo de Aden, situate al sud de Yemen, es ora periculose a causa del proliferation de piratas somali. Yemen mantene nonobstante bon relationes con su vicinos ultramarin, Somalia e Djibuti.


Categoria:Paises del mundo